Na temelju članka 86. stavak 3. Zakona o prostornom uređenju (»Narodne novine« broj 153/13) i članka 32. Statuta Općine Matulji (»Službene novine Primorsko-goranske županije« broj 26/09, 38/09, 8/13, 17/14 i 29/14 i 4/15 pročićšćeni tekst) Općinsko vijeće Općine Matulji, na sjednici održanoj 15. rujna 2016. godine, donijelo je

**ODLUKU
o izradi Izmjena i dopuna
 Urbanističkog plana uređenja 14 poslovne zone Miklavija (K8)**

**OPĆE ODREDBE**

Članak 1.

Ovom se Odlukom pristupa izradi izmjena i dopuna Urbanističkog plana uređenja 14 poslovne zone Miklavija (K8) donijetog pod nazivom Urbanistički plan uređenja radne zone RZ 12 (»Službene novine Primorsko-goranske županije« broj 50/06; u daljnjem tekstu: Plan).

Članak 2.

Odlukom o izradi Izmjena i dopuna Plana utvrđuju se pravna osnova za izradu i donošenje, razlozi za donošenje, obuhvat, sažeta ocjena stanja u prostoru obuhvata, ciljevi i programska polazišta, popis sektorskih strategija, studija i drugih dokumenata propisanih posebnim zakonima u skladu s kojima se utvrđuju zahtjevi za izradu plana, način pribavljanja stručnih rješenja, popis javnopravnih tijela određenih posebnim propisima koja daju zahtjeve za izradu plana, te drugih sudionika korisnika prostora koji trebaju sudjelovati u izradi, planirani rok za izradu plana, odnosno njegovih pojedinih faza i rok za pripremu zahtjeva za izradu plana tijela i osoba određenih posebnim propisima, te izvori financiranja plana.

**PRAVNA OSNOVA ZA IZRADU I DONOŠENJE IZMJENA I DOPUNA PLANA**

Članak 3.

Pravna osnova za izradu Izmjena i dopuna Plana utvrđena je odredbama članaka 79. i 113. Zakona o prostornom uređenju („Narodne novine“ broj 153/13) i Prostornim planom uređenja Općine Matulji (»Službene novine Primorsko-goranske županije« broj 36/08 i 46/11).

Izmjena i dopuna Plana izrađuje se sukladno Zakonu o prostornom uređenju (»Narodne novine« broj 153/13), Pravilniku o sadržaju, mjerilima kartografskih prikaza, obveznim prostornim pokazateljima i standardu elaborata prostornih planova (»Narodne novine« broj 106/98, 39/04, 45/04 i 163/04 i 9/11).

Članak 4.

Nositelj izrade Izmjena i dopuna Plana je Jedinstveni upravni odjel Općine Matulji.

**RAZLOZI DONOŠENJA IZMJENA I DOPUNA PLANA**

Članak 5.

Razlozi donošenja Izmjena i dopuna Plana su:

- usklađenje granice obuhvata plana s granicom radne zone i s Prostornim planom uređenja Općine Matulji („Službene novine PGŽ“ broj 36/08 i 46/11) te povezivanje radne zone na planirani cestovni čvor Miklavija,

- izmjena prometnog povezivanja radne zone na spojnu cestu koja od državne ceste D8 vodi do naselja Veli Brgud,

- usklađenje željezničke pruge M203 Rijeka–Šapjane – državna granica, dijela unutar obuhvata plana s rezultatima Studije okvirnih mogućnosti izgradnje drugog kolosijeka željezničke pruge na dionici Škrljevo-Rijeka-Šapjane,

- povezivanje infrastrukturne mreže zone na postojeću i planiranu infrastrukturu u široj kontaktnoj zoni,

- privođenje namjeni južnog dijela radne zone.

**OBUHVAT IZMJENA I DOPUNA PLANA**

Članak 6.

Obuhvat Plana utvrđen je Prostornim planom uređenja Općine Matulji („Službene novine Primorsko-goranske županije“ broj 36/08 i 46/11) i iznosi 158,5 ha.

Ova Izmjena i dopuna se odnosi na južni dio obuhvata Plana u površini okvirno 60 ha .

**SAŽETA OCJENA STANJA U PROSTORU OBUHVATA IZMJENA I DOPUNA PLANA**

Članak 7.

Zbog neriješenih vlasničkih odnosa područje obuhvata protekom 10 godina od donošenja Plana nije izgrađeno niti uređeno. U obuhvatu Plana nalazi se i planirano je niz značajnih prometnih zahvata temeljem kojih područje ima mogućnost prometnog spoja na državnu cestu D8, na autocestu A7 preko planiranog čvora Miklavija te na postojeću željezničku prugu M203 Rijeka– Šapjane – državna granica za koju je u tijeku izrada projektne dokumentacije za značajnu rekonstrukciju.

U širem okruženju izveden je dio sustava vodoopskrbe koji može biti u funkciji zone. Na dijelu trase uz radnu zonu se razmatra mogućnost izmještanja 110 kV dalekovoda Matulji – državna granica kao i mogućnost povezivanja zone na planirani plinovod i pripadajuću MRS.

Rješavanjem vlasničkih odnosa započela je izgradnja prometnice od D8 prema naselju Veli Brgud i projektiranje spojne prometnice u zoni na istu.

**CILJEVI I PROGRAMSKA POLAZIŠTA IZMJENA I DOPUNA PLANA**

Članak 8.

U izradi Izmjena i dopuna Plana određuju se sljedeći ciljevi :

- uskladiti granice obuhvata s granicom radne zone za dio plana koji se mijenja,

- planirati priključenje zone na cestovni čvor Miklavija, sukladno Prostornom planu uređenja Općine Matulji,

- uskladiti mrežu prometnica u obuhvatu Plana prema izmjenama prometnog povezivanja radne zone na spojnu cestu koja od državne ceste D8 vodi do naselja Veli Brgud a sukladno projektu njene rekonstrukcije na dionici od prolaza ispod autoceste A7 do državne ceste D8,

- uskladiti povezivanje zone na željezničku prugu M203 Rijeka–Šapjane – državna granica, sukladno planiranoj rekonstrukciji,

- uskladiti rješenja infrastrukturne mreže zone s rješenjima planiranim u široj kontaktnoj zoni,

- izmjena planskog rješenja južnog dijela radne zone na način da se omogući fleksibilno formiranje platoa ovisno o potrebama budućih investitora.

- planirati druge uvjete za unapređenje stanja u prostoru i razvoja gospodarstva na području Miklavija.

Članak 9.

Izmjene i dopune Plana odnose se na izmjenu tekstualnog i grafičkog dijela Plana u površini navedenoj u članku 6. ove Odluke.

**POPIS STRUČNIH PODLOGA U SKLADU S KOJIMA SE UTVRĐUJU ZAHTJEVI ZA IZRADU IZMJENA I DOPUNA PLANA**

Članak 10.

Izmjene i dopune Plana potrebno je izraditi na katastarskim geodetskim podlogama Državne uprave za katastar.

Za potrebe izrade Izmjena i dopuna Plana, koristit će se stručne podloge za izradu projektne dokumentacije, izrađena projektna dokumentacija te uvjeti, smjernice, podaci i raspoloživa dokumentacija koju iz područja svog djelokruga osiguravaju tijela i osobe određeni posebnim propisima, kao i ostala dokumentacija koja bude pribavljena u toku izrade i donošenja Izmjena i dopuna Plana.

**NAČIN PRIBAVLJANJA STRUČNIH RJEŠENJA**

Članak 11.

Stručno rješenje Izmjena i dopuna Plana će izraditi stručni izrađivač plana ovlašten za obavljanje poslova prostornog uređenja.

**POPIS JAVNOPRAVNIH TIJELA ODREĐENIH POSEBNIM PROPISIMA KOJA DAJU ZAHTJEVE ZA IZRADU IZMJENA I DOPUNA PLANA, TE DRUGIH SUDIONIKA KORISNIKA PROSTORA KOJI TREBAJU SUDJELOVATI U IZRADI IZMJENA I DOPUNA PLANA**

Članak 12.

Zahtjevi (podaci, planske smjernice i dokumenti) za potrebe izrade Izmjena i dopuna Plana, zatražit će se od javnopravnih tijela određenih posebnim propisima koja daju zahtjeve za izradu Izmjena i dopuna Plana, te drugih sudionika korisnika prostora koji trebaju sudjelovati u izradi Izmjena i dopuna Plana zatražit će se od:

1. Ministarstva unutarnjih poslova RH, Policijska uprava Primorsko-goranska, Sektor upravnih, inspekcijskih i poslova civilne zaštite, Žrtava fašizma 3, 51000 Rijeka,

2. Ministarstvo kulture RH, Uprava za zaštitu kulturne baštine, Konzervatorski odjel u Rijeci, Užarska 26, 51000 Rijeka,

3. HEP Operator distribucijskog sustava d.o.o. DP Elektroprimorje Rijeka, Viktora Cara Emina 2, 51000 Rijeka,

4. HOPS Hrvatski operator prijenosnog sustava d.o.o. Prijenosno područje Rijeka, Maršala Tita 166, 51410 Opatija,

5. Hrvatske vode, Vodnogospodarski odjel za područje primorsko-istarskih slivova, Đure Šporera 3, 51000 Rijeka,

6. Liburnijske vode d.o.o. Ičići, Jurdani 50/b, 51213 Jurdani,

7. Autocesta Rijeka-Zagreb d.d. Koturaška cesta 43, 10000 Zagreb,

8. Hrvatske ceste d.o.o. Ispostava Rijeka, Nikole Tesle 9, 51000 Rijeka,

9. Državna uprava za zaštitu i spašavanje, Područni ured Rijeka, Đure Šporera 4, 51000 Rijeka,

10. Hrvatska agencija za poštu i elektroničke komunikacije, HAKOM, Ulica Roberta Frangeša Mihanovića 9, 10110 Zagreb,)

11. HŽ infrastruktura d.o.o., Antuna Mihanovića 12, 10000 Zagreb,

12. Energo, d.o.o. Dolac 14, 51000 Rijeka,

13. Primorsko-goranska županija, Upravni odjel za graditeljstvo i zaštitu okoliša, Ispostava Opatija, Maršala Tita 4, 51410 Opatija

14. Javna ustanova Zavod za prostorno uređenje Primorsko-goranske županije, Splitska 2, 51000 Rijeka,

15. Komunalac d.o.o. Jurdani 50/b, 51213 Jurdani,

16. Ministarstvo zaštite okoliša i prirode, Radnička 80, 10000 Zagreb,

**PLANIRANI ROK ZA IZRADU IZMJENA I DOPUNA PLANA, ODNOSNO NJEGOVIH POJEDINIH FAZA I ROK ZA PRIPREMU ZAHTJEVA ZA IZRADU TIJELA I OSOBA ODREĐENIH POSEBNIM PROPISIMA**

Članak 13.

Rok za izradu Izmjena i dopuna Plana po pojedinim fazama:

- rok za dostavu zahtjeva javnopravnih tijela i drugih korisnika koji trebaju sudjelovati u izradi izmjena i dopuna Plana - u trajanju od 15 dana,

- izrada Nacrta prijedloga Izmjena i dopuna Plana - 60 dana od isteka roka za dostavu zahtjeva,

- javna rasprava sa javnim uvidom u Prijedlog Izmjena i dopuna Plana - 15 dana

- priprema izvješća o provedenoj javnoj raspravi - 15 dana od proteka roka za davanje pisanih prijedloga i primjedbi tijekom javne rasprave,

- izrada Konačnog prijedloga Izmjena i dopuna Plana - u roku od 30 dana od prihvaćanja izvješća o javnoj raspravi

**IZVORI FINANCIRANJA IZRADE IZMJENA I DOPUNA PLANA**

Članak 14.

Izvori financiranja za izradu Izmjena i dopuna Plana osiguravaju se iz Proračuna Općine Matulji za 2016. godinu.

**ZAVRŠNE ODREDBE**

Članak 15.

Ova odluka stupa na snagu osmog dana od dana objave u »Službenim novinama Primorsko-goranske županije«.

*Klasa: 350-01/16-01/11*

*Ur. broj: 2156-04-01-16-1*

*Matulji,15. rujna 2016.*

OPĆINSKO VIJEĆE OPĆINE MATULJI

Predsjednik

 Mladen Prenc dr.med.